รู้จัก SquarEat สตาร์ตอัปผู้พัฒนา อาหารอัดก้อน สารอาหารครบ
“SquarEat” สตาร์ตอัปอเมริกัน ได้คิดค้นนวัตกรรมอาหารรูปแบบใหม่ ที่อัดอาหารต่าง ๆ ให้อยู่ในรูปทรงก้อนสี่เหลี่ยมขนาดฝ่ามือ แต่ยังคงเต็มเปี่ยมไปด้วยสารอาหารครบถ้วน
2 ก.ย. 2564

รู้จัก SquarEat สตาร์ตอัปผู้พัฒนา อาหารอัดก้อน สารอาหารครบ /โดย ลงทุนแมน
ในช่วงที่ผ่านมา พฤติกรรมการรับประทานอาหารของเราต้องการทั้งความง่ายและสะดวกรวดเร็ว
เพื่อให้สอดคล้องกับวิถีชีวิตที่วุ่นวายขึ้น โดยเฉพาะกลุ่มคนที่อยู่ในตัวเมือง
นั่นจึงทำให้ธุรกิจอาหารกล่องสำเร็จรูป อาหารพร้อมรับประทานตามร้านสะดวกซื้อ  
รวมถึงแพลตฟอร์มสั่งอาหารดิลิเวอรี เติบโตได้แบบก้าวกระโดดในหลายประเทศ
แต่รู้หรือไม่ว่าขณะนี้ เราอาจจะกำลังเข้าสู่อีกยุคของวิวัฒนาการทางธุรกิจอาหาร
นั่นก็เพราะว่า “SquarEat” สตาร์ตอัปอเมริกัน ได้คิดค้นนวัตกรรมอาหารรูปแบบใหม่
ที่อัดอาหารต่าง ๆ ให้อยู่ในรูปทรงก้อนสี่เหลี่ยมขนาดฝ่ามือ แต่ยังคงเต็มเปี่ยมไปด้วย
สารอาหารครบถ้วน ซึ่งง่ายและสะดวกสบายต่อการรับประทานเป็นอย่างมาก
แล้วไอเดีย อาหารอัดก้อนของ SquarEat น่าสนใจขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
SquarEat เป็นบริษัทสตาร์ตอัปด้านอาหารจากไมอามี ประเทศสหรัฐอเมริกา 
ที่ทำธุรกิจออกแบบและพัฒนาอาหาร โดยมีคอนเซปต์อยู่ที่ทุกเมนู
ไม่ว่าจะเป็นอะไรก็ตาม จะถูกทำขึ้นให้อยู่ในรูปแบบ “ก้อนสี่เหลี่ยม” เท่านั้น
 
ซึ่งในแต่ละก้อน ก็จะถูกบรรจุด้วยสารอาหารที่ครบถ้วนพอดีสำหรับ 1 มื้อ 
โดยก้อนดังกล่าวจะมีน้ำหนักเพียง 50 กรัม
ไอเดียธุรกิจนี้มีจุดเริ่มต้นมาจากหนึ่งในผู้ก่อตั้งบริษัท
นั่นก็คือ Paolo Cadegiani อดีตเทรนเนอร์ในยิม
ซึ่งเขามักจะเป็นคนที่มีปัญหาเกี่ยวกับอาหารสุขภาพในปัจจุบัน
เนื่องจากว่าปกติแล้ว อาหารสุขภาพหรืออาหารทำจากวัตถุดิบที่ดีมักจะมีราคาที่แพงจนเกินไป
หรือหากปรุงอาหารเอง เราก็จะต้องเสียเวลาตั้งแต่การจับจ่ายหาวัตถุดิบและเข้าห้องครัวด้วยตัวเอง
และด้วยสถานการณ์การแพร่ระบาดของโควิด 19 ที่ผ่านมา จึงทำให้ Cadegiani มีเวลาว่างในการคิดค้นสูตรอาหารร่วมกับพ่อครัวที่ร้านอาหารถูกปิด เพื่อพัฒนารูปแบบของอาหารที่สามารถรับประทานแล้วสุขภาพดี อร่อย และสามารถรับประทานได้อย่างรวดเร็ว
จนในที่สุด Cadegiani ก็คิดค้นอาหารก้อนรูปทรงสี่เหลี่ยมจัตุรัสได้สำเร็จ
โดยวัตถุดิบที่นำมาผลิตเป็นอาหารก้อนของ SquarEat จะมาจากธรรมชาติ 100% 
เช่น เมนูไก่ ก็ทำมาจากอกไก่จริง ๆ ไม่ได้ทำมาจากเนื้อทดแทนที่สังเคราะห์จากพืช
นอกจากนี้ ทางบริษัทก็ยังไม่ใช้สารปรุงแต่ง ไม่มีส่วนผสมของนม กลูเทน ถั่ว น้ำตาล และไข่ 
เพื่อให้ผู้บริโภคไม่ต้องมากังวลว่าจะแพ้ส่วนผสมอาหารที่ว่ามานี้หรือไม่
นอกจากวัตถุดิบที่มีคุณภาพแล้ว SquarEat มีอีกจุดเด่นก็คือกระบวนการปรุงอาหารที่สามารถรักษาคุณประโยชน์และความอร่อยของอาหารไว้ได้ โดยการใช้เทคนิคปรุงอาหารที่อุณหภูมิต่ำและลดอุณหภูมิอาหารกะทันหัน
วิธีนี้ ทางบริษัทระบุว่าจะช่วยลดการสูญเสียสารอาหารระหว่างการปรุงและยังสามารถรักษาความฉ่ำของเนื้อสัตว์ต่าง ๆ เอาไว้ได้อีกด้วย ซึ่ง SquarEat ถึงกับมั่นใจว่าอาหารจะไม่เพียงแค่มีประโยชน์เท่านั้น แต่ยังคงความอร่อยเอาไว้ได้อีกด้วย
ในขณะเดียวกัน SquarEat ก็ได้เลือกใช้การบรรจุผลิตภัณฑ์แบบปิดผนึกด้วยสุญญากาศ
ซึ่งจะทำให้อาหารยังรักษาความสดใหม่ไว้ได้และมีอายุอยู่ได้ยาวนาน 2 ถึง 3 สัปดาห์
หากพูดถึงด้านสิ่งแวดล้อม ก็ดูเหมือนว่า SquarEat จะตอบโจทย์เช่นกัน เพราะบริษัทระบุว่าวัตถุดิบที่เลือกนำมาประกอบอาหารนั้นจะถูกนำมาใช้เกือบทั้งหมดและไม่เหลือทิ้งให้เป็นขยะ
ในปัจจุบัน SquarEat เริ่มจัดจำหน่ายผลิตภัณฑ์เป็นกล่อง ซึ่งแต่ละกล่องประกอบด้วยอาหาร 4 ถึง 6 ก้อน ซึ่งก็ถูกคำนวณมาแล้วว่าอาหารในกล่องจะมีสารอาหารที่ครบถ้วนตามปริมาณที่ร่างกายต้องการในแต่ละวัน
หรือหากเราจะแบ่งรับประทานร่วมกับอาหารปกติด้วยก็ทำได้เช่นกัน เพราะ SquarEat บอกอย่างชัดเจนว่าใน 1 ชิ้นจะประกอบด้วยสารอาหารอะไรบ้างและมีปริมาณขนาดไหน ทำให้ง่ายต่อการคำนวณในการรับประทาน
และด้วยความที่เป็นอาหารพร้อมรับประทาน จึงสามารถเลือกรับประทานแบบเย็นหรือผ่านการปรุงให้ร้อน ในรูปแบบทอดแบบน้ำมัน ไร้น้ำมัน หรืออุ่นผ่านไมโครเวฟตามที่ตัวเองต้องการ
หากใครที่ไม่สามารถตัดสินใจได้ว่า ควรเลือกซื้ออาหารแบบไหนบ้าง
SquarEat ก็มีให้บริการเลือกเซตอาหารตามไลฟ์สไตล์ที่ตรงกับตัวเอง
เช่น คนที่ต้องการไดเอต ชาววีแกน หรือแม้กระทั่งคนที่กำลังเสริมกล้ามเนื้อก็ตาม
เรียกได้ว่า ใครชอบแบบไหนก็เลือกแบบนั้นได้เลย
ปัจจุบันกล่องหนึ่งมีราคาตั้งแต่ 180 ถึง 260 บาท นับว่าเป็นราคาที่ค่อนข้างถูก 
หากเทียบกับค่าครองชีพของประเทศสหรัฐอเมริกา ซึ่งเป็นไปตามความต้องการของผู้ก่อตั้ง 
ที่อยากให้ผู้คนสามารถเข้าถึงอาหารสุขภาพได้ง่าย
อย่างไรก็ตาม หลายคนคงจะยังส่ายหัวให้กับ SquarEat เพราะเห็นได้ชัดว่าเจ้าอาหารทรงสี่เหลี่ยมนี้แม้จะทำออกมาได้ดีขนาดไหน แต่มันก็ดูเหมือนจะเข้ามาตัดอรรถรสในการรับประทานของเราไปโดยสิ้นเชิง แต่ต้องยอมรับว่าอาหารแนวนี้ ก็อาจจะเป็นที่ต้องการสำหรับคนบางกลุ่ม โดยเฉพาะผู้ที่ต้องแข่งขันกับเวลา
แล้วนอกจาก SquarEat แล้ว ยังมีบริษัทไหนอีกบ้าง 
ที่เปลี่ยนอาหารจานเดียวให้กลายเป็นรูปทรงอย่างอื่น หรือไม่ ?
คำตอบก็คือ มี และบริษัทแห่งนั้นชื่อว่า “Huel” ซึ่งก็เป็นสตาร์ตอัปอาหารเหมือนกัน
โดยบริษัทแห่งนี้ไม่ได้เปลี่ยนอาหารให้กลายเป็นก้อน
แต่ Huel จะเปลี่ยนให้กลายเป็นของเหลวหรือเป็นเครื่องดื่ม ที่มีแต่สารอาหารล้วน
แถมยังไม่ได้ให้ความสำคัญกับเรื่องของรสชาติ แต่ก็ยังมีคนเลือกบริโภคอยู่
และสามารถสร้างรายได้แตะ 3,000 ล้านบาทเป็นที่เรียบร้อย
ซึ่งเมื่อเรานำ Huel มาเทียบกับผลิตภัณฑ์ของ SquarEat ที่พัฒนาอาหารอัดก้อน ก็ถือว่าเป็นไอเดียนวัตกรรมทางอาหารที่น่าสนใจไม่แพ้กัน
จะว่าไปรูปแบบการกินอาหารของเราก็เปลี่ยนแปลงไปจากอดีตมาก
หมู ไก่ ที่เรากินทุกวันนี้ คนโบราณก็ไม่ได้กินแบบเรา
ตัวอย่างเช่น คนไทยโบราณจะนิยมกินสัตว์ที่หาได้ตามป่า ไม่ใช่สัตว์ที่เลี้ยงจากฟาร์ม การที่มนุษย์กินสัตว์ในฟาร์ม ก็เพิ่งมาพัฒนาในช่วงร้อยปีหลังสุดนี้เอง
ดังนั้นก็ไม่แปลก ที่ในอนาคต รูปแบบการกินของเราจะเปลี่ยนไปอีกครั้ง
โดยที่หน้าตาของมัน อาจไม่จำเป็นต้องเหมือนเดิม..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
 
-
 
-
 
-
 
-